Subject: Esita ettepankud siseturvalisuse vabatahtlike rühmade ja nende toetajate tunnustamiseks
From: "Igor Taro" <[email-masked]>
Date: Fri, 13 Feb 2026 15:31:53 +0200

Head koostööpartnerid!
 
On aeg vaadata tagasi möödunud aastale ja tõsta esile need siseturvalisuse
vabatahtlike rühmad ning nende toetajad, kelle panus aitas hoida Eestit
turvalisena. Ootame teie ettepanekuid 1. märtsini 2026 (ka.).
 
Iga päev panustavad Eesti turvalisusse tuhanded inimesed, sageli täiesti
märkamatult. Üle 3000 vabatahtliku päästja, sadakond abidemineerijat,
umbes 1300 abipolitseinikku, pea 850 vabatahtlikku merepäästjat panustavad
oma aja ja oskustega, et teisi aidata. Häirekeskuse töösse on kaasatud
umbes 150 vabatahtlikku ning Naabrivalve ühendab üle 10 500 majapidamise
pea 600 paigas üle Eesti. See on suur ja tugev kogukond inimesi, kes on
valmis astuma appi ka siis, kui see tähendab loobumist oma vabast ajast.
 
Vabatahtlike roll ei piirdu kriisiolukordadega. Nad hoiavad elus
kogukonnavaimu, loovad turvatunnet ja on eeskujuks ka teistele. Need on
inimesed, kelle teod räägivad rohkem kui sõnad. Sama olulised on ka
ettevõtted, omavalitsused ja organisatsioonid, kes vabatahtlike kõrval
seisavad – pakkudes koolitusi, varustust või lihtsalt teadmist, et nende
panust märgatakse ja hinnatakse.
 
Siseministeerium ootab kandidaate seitsmes kategoorias:
 
*   Aasta vabatahtlik päästekomando või reservpäästerühm
*   Aasta vabatahtlik merepäästeühing
*   Aasta abipolitseinike rühm
*   Aasta naabrivalve piirkond
*   Aasta siseturvalisuse vabatahtlike toetaja
*   Aasta vabatahtlike tugisammas
*   Aasta uuendaja
 
Kandidaate saab esitada Siseministeeriumi kodulehel oleva veebiankeedi
kaudu: Siseturvalisuse vabatahtlike rühmade ja nende toetajate
tunnustamine. Samast leiab ka ülevaate varasematel aastatel tunnustatud
tegijatest. Hindamiskomisjoni ettepanekul tunnustame sel aastal kuni 10
vabatahtlike toetajat, 4 vabatahtlike rühma, 1 vabatahtlike tugisammast ja
1 uuendajat.
 
Aitäh, kui aitate seda kutset edasi viia oma võrgustikes ja infokanalites.
Märgates ja tunnustades neid, kes panustavad meie kõigi turvalisusesse,
anname selge sõnumi: teie panus loeb.
 
Juhuks kui teil tekib küsimusi seoses kandidaatide esitamisega, pöörduge
julgelt: [email-masked].
 
Lugupidamisega
 
Igor Taro
Siseminister